
[bookmark: TextBodyBegin]Euroopan parlamentti, joka 
–	ottaa huomioon aiemmat päätöslauselmansa Kiinasta,
–	ottaa huomioon työjärjestyksen 144 artiklan 5 kohdan ja 132 artiklan 4 kohdan,
A.	ottaa huomioon, että Kiinan kommunistinen puolue on vuodesta 1999 lähtien harjoittanut järjestelmällistä vainoa uskonnollisen Falun Gong -liikkeen hävittämiseksi; ottaa huomioon, että uskonvapaus heikkenee kaikkialla Kiinan kansantasavallassa; ottaa huomioon, että teknologiapohjainen sensuuri ja valvonta ovat tämän sorron keskeisiä välineitä; ottaa huomioon, että Kiinan kansantasavallan perustuslain 36 pykälän mukaan sen kansalaisilla on uskonvapaus;
B.	ottaa huomioon, että tuhansia Falun Gong -liikkeen jäseniä on todistetusti kuollut vuodesta 1999 lähtien Kiinan kommunistisen puolueen harjoittaman vainon seurauksena; ottaa huomioon, että liikkeen jäsenet joutuvat usein pidätetyiksi ja saatujen tietojen mukaan he ovat joutuneet kidutuksen, henkisen väkivallan ja elinryöstöjen kohteeksi tarkoituksena saada heidät luopumaan uskostaan;
C.	ottaa huomioon, että Falun Gong -liikkeen jäsenet Ding Yuande ja hänen vaimonsa Ma Ruimei pidätettiin 12. toukokuuta 2023 ilman pidätysmääräystä; ottaa huomioon, että Ma Ruimei vapautettiin takuita vastaan mutta poliisi uhkaili häntä vapauttamisen jälkeen heidän poikansa ulkomailta käsin käynnistämän pelastuskampanjan vuoksi;
D.	ottaa huomioon, että Ding oli pidätettynä kahdeksan kuukauden ajan ilman, että hänen omaistensa oli mahdollista vierailla hänen luonaan; ottaa huomioon, että hänet tuomittiin 15. joulukuuta 2023 kolmeksi vuodeksi vankeuteen ja hänelle määrättiin 15 000 juan renminbin suuruinen sakko; ottaa huomioon, että hän valitti tuomiostaan;
1.	kehottaa Kiinan kansantasavaltaa painokkaasti lopettamaan välittömästi Falun Gong -liikkeen jäsenten ja muiden vähemmistöjen, kuten uiguurien ja tiibetiläisten, vainoamisen; vaatii vapauttamaan välittömästi ja ehdoitta Dingin ja kaikki Falun Gong -liikkeen jäsenet Kiinassa;
2.	kehottaa Kiinan kansantasavaltaa lopettamaan kotimaassa ja maan rajojen ulkopuolella harjoittamansa seurannan ja valvonnan sekä uskonnonvapauden tukahduttamisen; kehottaa Kiinan kansantasavaltaa noudattamaan kansainvälisen oikeuden ja oman perustuslakinsa mukaisia velvoitteitaan kunnioittaa ja suojella ihmisoikeuksia;
3.	kehottaa EU:n jäsenvaltioita keskeyttämään Kiinan kansantasavallan kanssa tehtyjen luovutussopimusten soveltamisen;
4.	tähdentää, että ihmisoikeuksien, demokratian ja oikeusvaltion kunnioittamisen pitää olla keskeisellä sijalla EU:n suhteissa Kiinaan; kehottaa EU:ta ja sen jäsenvaltioita tukemaan ja helpottamaan kansainvälistä tutkintaa Falun Gong -liikkeen jäseniin kohdistuvasta vainosta ja ottamaan uskonnollisten vähemmistöjen vainoamisen esille kaikissa Kiinan viranomaisten kanssa käytävissä poliittisissa ja ihmisoikeusvuoropuheluissa; kehottaa jäsenvaltioita ja EU:n Kiinan-edustustoa seuraamaan oikeudenkäyntejä;
5.	kehottaa EU:ta ja sen jäsenvaltioita tuomitsemaan julkisesti elinsiirtoihin liittyvät väärinkäytökset Kiinassa ja soveltamaan EU:n maailmanlaajuista ihmisoikeuspakotejärjestelmää ja kansallisia ihmisoikeuspakotejärjestelmiä kaikkiin rikoksentekijöihin ja yhteisöihin, jotka ovat myötävaikuttaneet Falun Gong -liikkeen jäsenten vainoamiseen Kiinassa ja ulkomailla; korostaa, että EU:n toimenpiteisiin olisi kuuluttava viisumien epääminen, varojen jäädyttäminen, karkottaminen EU:n alueelta, syytetoimet, myös ekstraterritoriaalisen toimivallan perusteella, ja kansainvälisten rikossyytteiden nostaminen;
[bookmark: TextBodyEnd]6.	kehottaa puhemiestä välittämään tämän päätöslauselman EU:n toimielimille, jäsenvaltioiden hallituksille ja parlamenteille ja Kiinan kansantasavallan hallitukselle ja parlamentille.

